**БРОЙ № 26/17.11.2020 г.**

**СЪОБЩЕНИЕ ЗА МЕДИИТЕ**

**Международен ден без тютюнопушене - 19 ноември 2020 г.**

По традиция Международният ден без тютюнопушене се отбелязва всеки трети четвъртък на месец ноември. На този ден, Министерство на здравеопазването, чрез регионалните здравни инспекции призовава всеки пушач да се опита да постави началото на отказване от тютюнопушене в името на собственото си здраве, както и здравето на близки и приятели, които присъстват в обкръжението му като пасивни пушачи.

За пръв път тютюнът се появява в цивилизования свят през 15 век. Днес той е масово прилаганата психоактивна дрога. През 1975 г. Световната здравна организация публикува становището, че тютюнопушенето е важен фактор, водещ до влошаване на здравето и че най-големите опити за здравна политика могат да се осъществяват чрез ограничаване на тютюнопушенето. Много международни и национални организации, като тези за борба с рака, за лечение на сърдечносъдовите и белодробни болести, провеждат активна кампания срещу тютюнопушенето. Резултатите от тази съвместна дейност допринесоха за ограничаването или за пълна забрана на тютюнопушенето в много от индустриално развитите страни, но най-важното в борбата с тютюнопушенето е изграждането на ново поведение към проблема тютюнопушене. И докато преди доминираше толерантността към тютюнопушенето, днес то все повече се възприема като социален проблем.

Независимо, че рисковете от тютюнопушенето са известни и намират място в ежедневната световна преса, хората продължават да пушат. В България 37,4 % от населението на възраст над 20 години са активни пушачи (по данни от „Национално проучване на факторите на риска за здравето“ на Националния център по обществено здраве и анализи 2013-2014 г.).

Особено обезпокоителен е фактът, че непрекъснато се увеличава броят на младите пушещи хора и особено на младите жени, като за това допринася и рекламата на големите производители на цигари.

С оглед на усложнената епидемиологична обстановка в страната, възникват въпроси за употребата на тютюн и Covid-19:

* [**Аз съм пушач. Имам ли по-висок риск от заразяване с вирус COVID-19 в сравнение с непушачите?**](https://www.who.int/ru/news-room/q-a-detail/q-a-on-smoking-and-covid-19)

Към настоящия момент няма авторитетно и проверено проучване, оценяващо риска от коронавирусна инфекция на SARS-CoV-2 при пушачи. Въпреки това пушачите (потребители на цигари, тютюн за наргиле, пури, нагрети тютюневи изделия) могат да бъдат по-уязвими към коронавирусна инфекция, тъй като пушенето възниква, когато пръстите (и цигарите, които също могат да бъдат заразени с вируса) влязат в контакт с устните, при което се увеличава вероятността вирусът да попадне от ръка в уста. Пушенето на наргиле често включва споделяне на мундщуци, което може да допринесе за предаването на коронавирусна инфекция.

* [**Има ли някаква връзка между консумацията на тютюн или никотин и резултатите от превенцията или лечението на COVID-19?**](https://www.who.int/ru/news-room/q-a-detail/q-a-on-smoking-and-covid-19)

Световната здравна организация призовава учените, изследователите и медиите да постъпват по този въпрос с повишено внимание и да се въздържат от възпроизвеждане на недоказани твърдения, че тютюнът или никотинът могат да намалят риска от COVID-19. Световната здравна организация непрекъснато преглежда резултатите от нови научни изследвания, включително тези, които изследват връзката между употребата на тютюн или никотин и COVID-19.

* [**Използвам електронни цигари. Имам ли по-висок риск от заразяване с коронавирус или тежко заболяване?**](https://www.who.int/ru/news-room/q-a-detail/q-a-on-smoking-and-covid-19)

Електронните системи за доставка на никотин (ENDS), известни като електронни цигари, са вредни за здравето и увеличават риска от сърдечно-съдови и белодробни заболявания. Като се има предвид, че вирусът COVID-19 засяга предимно дихателните пътища, контактът ръка в уста при употребата на електронни цигари създава повишен риск от инфекция.

* [**Използването на бездимен тютюн (като тютюн за дъвчене), носи ли по-висок риск от заразяване?**](https://www.who.int/ru/news-room/q-a-detail/q-a-on-smoking-and-covid-19)

Контактът ръка в уста е често срещан и при употребата на бездимен тютюн, което е риск. Друг рисков фактор, свързан с употребата на бездимен тютюн (например - дъвчене на тютюн), е свързан с прекомерно слюноотделяне по време на дъвчене на тютюн, което може да разпространи вируса.

РЗИ-Добрич призовава на този ден - **19.11.2020 г**., всеки пушач да сложи началото на една своя кампания за отказване от тютюнопушене в името на собственото си здраве, здравето на своите деца, близки и приятели, които като пасивни пушачи, присъстващи в обкръжението на активния пушач, увреждат в не по-малка степен и своето здраве.

Във връзка с това, че кампанията има за цел да предостави и подробна информация относно ефективните методи за отказване от тютюнопушенето и използването на тютюневи изделия, всеки желаещ може да посети: “*Консултативен кабинет за отказване от тютюнопушене”* в РЗИ – Добрич, където ще получи подкрепа за преодоляването на зависимостта.